By Isiyaku Muhammed | Publish Date: May 4 2018 2:00AM
Abin bakin ciki da damuwa game da batun matasan kasata Najeriya. A kullum mu ake ji. Kullum sai dada lalacewa muke yi da rashin sanin abin da muke yi. Ga rashin tabbas da rashin madogara.
Ko laifin wa ye? Iyaye ko ’ya’yan ko duka? A tawa fahimtar, duk kuwa da cewa a wajen Huasawa karamin sani matsala ce, kuma kasancewa a kullum abin da babba ya hango, karami ko ya hau bishiya ne ba zai iya hangowa ba, amma dai a batun matasan nan musamman na kasata Najeriya, lallai akwai gyara da yawan gaske, kuma akwai kura-kurai da dama da suka yi sanadiyyar wannan matsala daga bangarorin ’ya’yan da kuma iyayen.
Tushen lalacewar matasa a yanzu daga iyaye ne. Ina fada da babbar murna, saboda dalilai d azan zayyana. Da farko dai wanda kuma shi ne babban dalilin lalacewar ’ya’ya shi ne yadda iyayen suka manta ko kuma suke jahilci baban dalilin da Allah Ya ba su ’ya’yan. Sun manta cewa Allah Ya ba su amana ne na ’ya’yan kuma zai tambayesu amanar da ya ba su. Yawancinsu sun dauka kawai su yi aure su hayayyafa shi ken an, har za ka ji suna cewa ai Manzon Allah ma ya ce mu yi aure mu hayayyafa. Wa ya fada Manzon Allah zai yi alfahari da sakarai ko barawo da dan iska? Manzon Allah zai yi alfahari ne da ’ya’ya masu albarka, wadanda da sauke nauyin da Allah Ya dora maka a kansu ta hanyar tarbiyantar da su bin hanya madaidaiciya.
Da yawan iyaye su suke fara la’antar ’ya’yansu. Za ki uba yana kiran dansa shege, duk kuwa da cewa shi ne ubansa. Za ka ji uba yana kiran dansa barawo ko dan iska ko kuma ire-iren wadannan kalaman na batanci. Wani lokacin ma za ka ji uba yana tsine wa dansa.
Shawarata a nan ita ce, idan har da gaske muna so mu magance wannan matsalar, dole iyaye su gane nauyin da Allah Ya dora musu. Na biyu kuma bayan tattaunawa da na yi da yawancin wadanda za ka ga sun shiga wani hali, yawancinsu sukan nuna min cewa iyayensu ne suka tsane su, suke kyararsu. Don haka sai suka lura cewa kamar iyayen ba sa kaunarsu. Ke nan yadda iyayen suke nisantar ’ya’yansa ba karamar matsala ba ce. Yawancin iyaye ba su matsalar ’ya’yansu ba. Kawai dai sun san sun ba ’ya’yan abinci da wajen kwana, amma wata matsalar ta wuce matsalar wajen kwana da abinci. Yaro yana so a saurare shi ne a ji abin da ya zo da shi, daga idan akwai gyara sai a gyara masa. Amma yawancin iyaye babu wata alaka tsakaninsu da iyayensu sai daura fuska da zagi da fada. To a nan nake sanar da ku iyaye: Idan ba ka jawo danka kusa da kai ba, duniya za ta jawo shi, kuma za ta masa riga da wando. Wannan za ka yaro yana cewa bai son ubansa koda kuwa bai fada a fili ba. Za ka yaro ya fi son uban da ya samu a wajen, wanda watakila uban abokinsa ne ko kuma kawai ya tsince ne a gararinsa. Da nake tattaunawa da wani yaro da aka kama ya yi sata, kuma mahaifinsa na da abin hannu, sai ya ce min mahaifinsa ba ya ba shi kudi, kuma mahaifin nasa ne ya ce ya bar masa gida. Koda ya bar gidan, sai ya koma gidan abokinsa da zama, kuma a cewarsa, mahaifin abokinsa ya fi mahaifinsa sau dari, domin ko ba komai mahaifin abokin yana tambayarsa abin da yake cikin zuciyarsa.
Sannan kuma akwai maganar auratayya. Iyaye sukan saka ’ya’yansu cikin matsalar da ta shafi zaman auratayya da ke tsakaninsu da matansu. Wannan shi ma babban kuskure ne. Wata yarinya take ce min ko kadan ba ta mahaifinta saboda bay a kaunar mahaifiyarta ko kadan. Da kyar muka mata bayani har ta dan yarda cewa yana son mahaifiyarta, amma ta dage cewa ita kawai tsakninta da mahaifinta sai dai gaisuwa kawai. Allah Ya kiyaye.
Sannan kuma akwai matsalar kwadayi. Iyaye suna so ’ya’yansu su zama manya masu kudi, amma kuma ba sa sauraron ’ya’yansu ko wane irin karatu suke so ko kuma wane irin aiki suke so. Hakan ya sa suke karatu ko aikin da ba sa so kawai don ya zama dole su yi.
Matasan yanzu muna son mu yi kudi cikin sauri, duk da cewa a nan ma akwai iyayen. Wannan ke sa wa mu ta yin gasa da ’ya’yan manya. Sannan kuma ’yan siyasa suke amfani da mu wajen bangar siyasa da karyar cewa idan sun yi nasara, za a dama da mu. Amma da son samu nasara sais u yi watsi da mu.
Don haka nake kira ga matasan, da mu dawo cikin hayyacinmu. Idan muka magana da babatun cewa a bamu ragamar mulki mu ja, to lallai ya kamata mu zama masu hankali da sanin ya kamata. Ya kamata mu rika amfani da hikima da basirar da Allah Ya bamu wajen lura da yin abin da ya dace.
Za a iya samun Isiyaku Muhammed a lambar tarho: 07036223691